Muutettu ehdotus: Euroopan parlamentin ja neuvoston direktiivi liikenteen biopolttoaineiden käytön edistämisestä komission EY:n perustamissopimuksen 250 (2) artiklan nojalla esittämä /* KOM/2002/0508 lopull. - COD 2001/0265 */



Virallinen lehti nro 331 E , 31/12/2002 s. 0291 - 0300



Muutettu ehdotus: EUROOPAN PARLAMENTIN JA NEUVOSTON DIREKTIIVI liikenteen biopolttoaineiden käytön edistämisestä (komission EY:n perustamissopimuksen 250 (2) artiklan nojalla esittämä) PERUSTELUT A. Tausta 1. Komissio antoi marraskuussa 2001 ehdotuksen Euroopan parlamentin ja neuvoston direktiiviksi liikenteen biopolttoaineiden käytön edistämisestä (KOM (2001) 547 - 2001/0265 (COD)) hyväksyttäväksi Euroopan yhteisön perustamissopimuksen 251 artiklan mukaista yhteispäätösmenettelyä noudattaen. 2. Euroopan parlamentti teki 4. heinäkuuta 2002 ensimmäisessä käsittelyssään ehdotukseen joukon tarkistuksia. Komissio esitti tuolloin kantansa kuhunkin tarkistukseen ja ilmoitti, mitkä tarkistukset se voi hyväksyä sellaisinaan, mitkä periaatteessa ja/tai uudelleen muotoiltuina, mitkä osittain ja mitä ei lainkaan. 3. Tämän perusteella komissio on laatinut tämän muutetun ehdotuksen. 4. Komissio on tehnyt direktiiviehdotukseen kolmentyyppisiä muutoksia seuraavassa mainituin perustein. Ensinnäkin osa uusista säännöksistä on peräisin sellaisinaan Euroopan parlamentin ensimmäisestä käsittelystä. Nämä muutokset parantavat määritelmiä tai tekevät ehdotuksesta entistä tasapainoisemman ja selkeämmän sekä tarkentavat ja valaisevat sen yksittäisiä kohtia. Toiseksi komissio on hyväksynyt joitakin tarkistuksia periaatteessa, mutta tehnyt vähäisiä muutoksia niiden muotoiluun esimerkiksi yhtenäistääkseen niitä ehdotuksen muiden osien kanssa tai määritelläkseen selvemmin eräitä ehtoja, rajoituksia tai poikkeuksia. Kolmanneksi komissio on ottanut mukaan osia parlamentin ensimmäisessä käsittelyssä tehdyistä tarkistuksista, kun näiden osien on katsottu olevan sopusoinnussa ehdotuksen tarkoituksen kanssa ja kun niistä on saatu ehdotuksen kannalta lisäarvoa huolimatta siitä, että kyseiset tarkistukset eivät kokonaisuudessaan olekaan olleet samalla tavoin hyödyllisiä. Lisäksi komissio on tehnyt joitakin toimituksellisia muutoksia toimielinten välisen sopimuksen suuntaviivojen mukaisesti. B. Hyväksyttyjä tarkistuksia koskevat huomautukset Johdanto-osan kappaleet Johdanto-osan 3 kappale Tässä uudessa johdanto-osan kappaleessa korostetaan sekundääribiomassan käyttöä ja rinnakkaista kasviproteiinien tuotantoa. Johdanto-osan 4 kappale Tässä muutoksessa viitataan yhteisön laajentumiseen. Johdanto-osan 5 kappale Tässä uudessa johdanto-osan kappaleessa mainitaan liikennettä koskeva valkoinen kirja ja korostetaan biopolttoaineiden kaltaisten vaihtoehtoisten polttoaineiden käytön tärkeyttä. Johdanto-osan 7 kappale Tämä muutos on yhdenmukainen vaihtoehtoisista polttoaineista annetun tiedonannon kanssa. Johdanto-osan 8 kappale Tämä uusi johdanto-osan kappale koskee biopolttoaineita sisältäviä polttoainesekoituksia, ja siinä todetaan, ettei biopolttoaineiden käyttöönotto edellytä erityisiä toimia polttoainemarkkinoilla. Johdanto-osan 9 kappale Tämä uusi johdanto-osan kappale koskee biopolttoaineita koskevan tutkimuksen suuntaamista. Johdanto-osan 10 kappale Tämä uusi johdanto-osan kappale koskee kuluttajalle annettavaa hyödyllistä tietoa. Johdanto-osan 11 kappale Tämä uusi johdanto-osan kappale koskee erityisesti vetyvaihtoehdon tulevaa kehittämistä ja mukailee vaihtoehtoisista polttoaineista annettua tiedonantoa. Johdanto-osan 12 kappale Tässä uudessa johdanto-osan kappaleessa peräänkuulutetaan vedyn tutkimuksen sisällyttämistä biopolttoaineita koskeviin tutkimustoimiin. Johdanto-osan 13 kappale Tämä uusi johdanto-osan kappale, jossa on muutettu parlamentin tarkistuksen sanamuotoa, koskee biopolttoaineiden teknisiä standardeja. Siinä yhdistetään tarkoituksenmukaisella tavalla laatuvaatimukset sekä uusilla markkinoilla tarvittava kohtuullinen joustavuus. Johdanto-osan 14 kappale Tämä uusi johdanto-osan kappale koskee erityisesti bioetanolin ja biodieselin yhdenmukaisia laatustandardeja. Johdanto-osan 15 kappale Tämä muutos, jossa on hyväksytty osittain parlamentin tarkistus, koskee biopolttoaineiden panosta maatalouden monitoiminnallisuuteen. Johdanto-osan 17 kappale Tämä uusi johdanto-osan kappale koskee energiahuollosta annetussa komission vihreässä kirjassa asettuja tavoitteita. Lisäksi se on yhdenmukainen vaihtoehtoisista polttoaineista annetun tiedonannon kanssa. Johdanto-osan 18 kappale Tässä uudessa johdanto-osan kappaleessa tuodaan esille, että vaihtoehtoiset polttoaineet on saatettava laajemmin saataville, jotta ne saisivat jalansijaa markkinoilla. Johdanto-osan 19 kappale Muutoksella lisätään ehdotukseen parlamentin päätöslauselman mukainen teksti. Johdanto-osan 20 kappale Muutos viittaa toimien mahdolliseen laajentamiseen. Johdanto-osan 22 kappale Muutoksessa todetaan, ettei biopolttoaineiden käyttöönotto edellytä erityisiä toimia. Johdanto-osan 24 kappale Tässä uudessa johdanto-osan kappaleessa - jossa on muutettu parlamentin tarkistuksen sanamuotoa - peräänkuulutetaan biopolttoaineiden ekologista kestävyyttä koskevaa tutkimusta. Johdanto-osan 25 kappale Tämä uusi johdanto-osan kappale selkeyttää ja tukee direktiiviehdotuksen 4 artiklan 3 kohtaa. Johdanto-osan 26 kappale Tämä muutos, jossa on hyväksytty osittain parlamentin tarkistus, koskee muunlaisia biopolttoaineita sekä muita vaihtoehtoisia polttoaineita. Mainitut öljytyypit sisältyvät jo biomassan määritelmään. Johdanto-osan 27 kappale Tällä uudella johdanto-osan kappaleella edistetään biopolttoaineiden kehittämistä, koska siinä edellytetään asianmukaisten laatustandardien laatimista. Johdanto-osan 28 kappale Tämän uuden johdanto-osan kappaleen tarkoituksena on yhtenäistää kansallisia menettelytapoja. Johdanto-osan 29 kappale Tämä uusi johdanto-osan kappale edistää selkeiden tietojen antamista kuluttajille. Johdanto-osan 30 kappale Tässä uudessa johdanto-osan kappaleessa mainitaan uusien markkinoiden luominen maataloudelle. Artiklat 2 artikla 2 kohta Kyseessä on toimituksellinen muutos tekstin yhtenäistämiseksi liitteessä olevaan A osaan tehdyn muutoksen kanssa. 3 artikla 2 kohta Tällä muutoksella otetaan käyttöön raportointijärjestelmä, jossa jäsenvaltiot raportoivat komissiolle toteutettavien toimien ympäristövaikutuksista ja kustannuksista. Muutos on energianeuvostossa tehdyn sopimuksen mukainen. 3 kohta Muutos, jossa on muutettu hieman parlamentin tarkistuksen sanamuotoa, mahdollistaa sen, että jäsenvaltiot voivat tukea biopolttoaineiden teknistä kehittämistä. Samalla se korostaa yhtenäisen kansallisen politiikan tärkeyttä. 4 kohdan a alakohta Tällä muutoksella sisällytetään tekstiin nykyiset biopolttoaineet, joita käytetään suurina pitoisuuksina sekoituksissa. 6 kohta Tällä uudella kohdalla asetetaan etusijalle biopolttoaineiden käytön edistäminen julkisessa liikenteessä. Tämä on komission liikennepolitiikan mukaista. 7 kohta Tällä uudella kohdalla asetetaan etusijalle sellaisten biopolttoaineiden kehittäminen, joilla on hyvä ympäristötase. Tämä on sopusoinnussa biopolttoaineiden käytön edistämiseen ja ympäristönäkökohtien huomioon ottamiseen tähtäävän komission politiikan kanssa. 4 artikla 1 kohta Tällä muutoksella täsmennetään ja selkeytetään järjestelmää, jota jäsenvaltiot soveltavat raportoidessaan komissiolle. Lisäksi siinä vahvistetaan päivämäärä, johon mennessä ensimmäinen raportti on esitettävä. 2 kohta Tässä uudessa kohdassa säädetään biopolttoaineaineiden käyttömahdollisuuksia koskevasta tiedottamisesta suurelle yleisölle, jotta voidaan taata kuluttajien tiedonsaanti. 3 kohta Tässä muutoksessa yksilöidään komission laatimaan, joka toinen vuosi julkaistavaan arviointiraporttiin liittyviä seikkoja, sekä säädetään, että raportissa on kiinnitettävä erityistä huomiota ympäristönäkökohtiin. Tämä on sopusoinnussa biopolttoaineiden käytön edistämistä ja ympäristönäkökohtien huomioon ottamista koskevien periaatteiden kanssa. 4 kohta Tässä uudessa kohdassa säädetään, että polttoaineiksi tarkoitettujen biodiesel-lopputuotteiden on oltava standardin prEN 14214 mukaisia. Tämä on sopusoinnussa voimassa olevien eurooppalaisten standardien kanssa. 5 artikla Kolmas kohta Tällä uudella kohdalla korostetaan ympäristövaatimusten tärkeyttä. Neljäs ja viides kohta Näissä uusissa kohdissa säädetään (tietyin edellytyksin sovellettavasta) enintään kahden vuoden mittaisesta siirtymäkaudesta niille jäsenvaltioille, joille aiheutuu erityisiä vaikeuksia direktiivin tavoitteiden toteuttamisesta. Liitteet A osa - otsikko Muutoksella selvennetään, ettei liitteen A osan luettelo ole suljettu. A osa - 'biodieselin' määritelmä Muutoksella täsmennetään biodieselin määritelmän osaa sekä määritetään noudatettava standardi. A osa - 'biovedyn' määritelmä Kyseessä on avoimeen luetteloon lisättävä uusi määritelmä. Tämän määritelmän sisällyttäminen on sopusoinnussa polttoaineita koskevassa komission tiedonannossa esitetyn näkemyksen kanssa. B osa - taulukko Sekoitetun biopolttoaineen osuutta koskeva taulukon kolmas palsta on poistettu ja 3 artikla on muutettu vastaavasti. 2001/0265 (COD) Muutettu ehdotus: EUROOPAN PARLAMENTIN JA NEUVOSTON DIREKTIIVI liikenteen biopolttoaineiden käytön edistämisestä (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 175 artiklan 1 kohdan, ottavat huomioon komission ehdotuksen [1], [1] EYVL C ottavat huomioon talous- ja sosiaalikomitean lausunnon [2], [2] EYVL C ottavat huomioon alueiden komitean lausunnon [3], [3] EYVL C noudattavat perustamissopimuksen 251 artiklassa määrättyä menettelyä [4] [4] EYVL C sekä katsovat seuraavaa: (1) Göteborgin Eurooppa-neuvosto, joka kokoontui 15-16 päivänä kesäkuuta 2001, hyväksyi yhteisön kestävän kehityksen strategian, joka koostuu useista eri toimenpiteistä, muun muassa biopolttoaineiden kehittämisestä. (2) Perustamissopimuksen 174 artiklan 1 kohdassa tarkoitettu luonnonvarojen harkittu ja järkevä käyttö koskee muun muassa öljyä, maakaasua ja kiinteitä polttoaineita, jotka ovat paitsi keskeisen tärkeitä energialähteitä myös merkittävimpiä hiilidioksidipäästöjen aiheuttajia. (3) Maa- ja metsätalouden tuotteista sekä metsätalouden, metsäteollisuuden ja maataloustuotteita jalostavan elintarviketeollisuuden tähteistä ja jätteistä on kuitenkin saatavissa laaja kirjo uusiutuvaa biomassaa, josta voitaisiin valmistaa biopolttoaineita. Lisäksi on mahdollista saada sivutuotteita, jotka sisältävät runsaasti kasviproteiinia ja joita voidaan käyttää eläinten rehuna. (4) Liikenteen osuus energian loppukäytöstä yhteisössä on yli 30 prosenttia ja jatkuvasti kasvussa; tämä kasvusuuntaus tulee edelleen voimistumaan ja hiilidioksidipäästöjen määrä lisääntymään. Kasvu on prosentuaalisesti vieläkin suurempaa ehdokasvaltioissa niiden Euroopan unioniin liittymisen jälkeen. (5) Komission valkoisen kirjan "Eurooppalainen liikennepolitiikka vuoteen 2010: valintojen aika" [5] mukaan liikenteen hiilidioksidipäästöjen arvioidaan lisääntyvän vuosien 1990 ja 2010 välisenä aikana 50 prosenttia noin 1 113 miljoonaan tonniin, ja päästöjen päälähteenä on maantieliikenne, jonka osuus liikenteen hiilidioksidipäästöistä on 84 prosenttia. Tämän vuoksi valkoisessa kirjassa vaaditaan ekologisin perustein, että liikenteen alan öljyriippuvuutta (joka on nykyisin 98 prosenttia) vähennetään käyttämällä biopolttoaineiden kaltaisia vaihtoehtoisia polttoaineita. [5] KOM(2001) 370. (6) Biopolttoaineiden liikennekäytön lisääminen kuuluu osana toimenpidekokonaisuuteen, joka on tarpeen Kioton pöytäkirjan noudattamiseksi, sekä kaikkiin poliittisten toimien kokonaisuuksiin, joita tarvitaan lisäsitoumusten täyttämiseksi. (7) Lisäämällä biopolttoaineiden käyttöä liikenteessä - sulkematta pois muita fossiilisia polttoaineita korvaavia vaihtoehtoja, kuten moottoriajoneuvojen polttoaineena käytettävää nestekaasua (LPG) - yhteisö voi vähentää energiariippuvuuttaan ja vaikuttaa liikennepolttoaineiden maailmanmarkkinoihin ja samalla energian saannin varmuuteen keskipitkällä ja pitkällä aikavälillä. (8) Biopolttoaineiden tuotantoteknologia on pitkälle kehittynyttä, minkä ansiosta yhteisössä nykyisin käytössä olevien ajoneuvojen moottoreissa voidaan ongelmitta käyttää polttoainesekoitusta, jossa on 5 prosenttia biopolttoainetta. Teknologian viimeaikaisin kehitys mahdollistaa suurempienkin biopolttoaineosuuksien käytön sekoituksissa. Joissakin maissa käytetään jo sekoituksia, joissa on 10 prosenttia tai enemmän biopolttoainetta. (9) Tutkimuspolitiikan, jota jäsenvaltiot toteuttavat biopolttoaineiden käytön lisäämiseen liittyen, olisi käsitettävä aina, kun se on teknisesti mahdollista ja turvallista, biopolttoaineiden sekoittaminen kerosiiniin erityisesti ilmaliikennekäyttöä varten. (10) Sidonnaiskuljetusajoneuvot tarjoavat runsaasti mahdollisuuksia tutkimukselle ja biopolttoaineiden asteittaiselle käyttöönotolle. Niissä on mahdollista käyttää polttoaineita, joiden biopolttoainepitoisuus on suuri. Joissakin kaupungeissa sidonnaiskuljetusajoneuvot toimivat jo puhtaalla biopolttoaineella, mikä auttaa parantamaan kaupunkialueiden ilmanlaatua. Kun myytävänä olevassa polttoaineessa on yli 5 prosenttia biopolttoainetta, tämä olisi ilmaistava selkeällä merkinnällä. (11) Biopolttoaineiden liikennekäytön edistäminen on vasta yksi askel pyrittäessä biomassan tehokkaampaan käyttöön, joka mahdollistaa biopolttoaineiden ja erityisesti vetyvaihtoehdon laajemman kehittämisen tulevaisuudessa. (12) Tutkimuspolitiikan, jota jäsenvaltiot toteuttavat biopolttoaineiden käytön lisäämiseen liittyen, olisi sisällettävä merkittävä vetyä koskeva osa-alue ja edistettävä tätä osa-aluetta osana tutkimuksen ja kehittämisen kuudetta puiteohjelmaa. (13) Uudentyyppisten polttoaineiden on oltava hyväksyttyjen teknisten standardien mukaisia, jotta yhä useammat kuluttajat ja ajoneuvovalmistajat hyväksyisivät ne ja jotta ne saisivat tätä kautta jalansijaa markkinoilla. Tekniset standardit ovat myös perustana päästöjä koskeville vaatimuksille ja päästöjen seurannalle. Uudentyyppisten polttoaineiden voi olla vaikea täyttää nykyisiä teknisiä standardeja, jotka on paljolti laadittu perinteisiä fossiilisia polttoaineita varten. Komission ja standardointielinten olisi seurattava kehitystä ja mukautettava ja kehitettävä standardeja aktiivisesti siten, että uudentyyppisiä polttoaineita voidaan ottaa käyttöön pitäen samalla kiinni ympäristönsuojelun tasoa koskevista vaatimuksista. (14) Ajoneuvoissa puhtaana tai sekoituksena käytettävän bioetanolin ja biodieselin olisi täytettävä moottoreiden optimaalisen toiminnan varmistamiseksi vahvistetut laatustandardit. Euroopan standardointikomitean (CEN) olisi vahvistettava tätä varten koko yhteisöä koskevat standardit. (15) Biopolttoaineiden käytön edistäminen siten, että noudatetaan kestäviä maa- ja metsätalouden toimintatapoja, jotka on vahvistettu yhteistä maatalouspolitiikkaa koskevissa säännöissä, luo uusia maaseudun kestävän kehityksen mahdollisuuksia yhteisessä maatalouspolitiikassa, jossa ovat entistä keskeisemmin lähtökohtina yhteisön markkinat sekä elävän maaseudun ja monitoiminnallisen maatalouden vaaliminen. Kasvien viljely biopolttoaineiden tuotantoa varten olisi yhdistettävä nykyisiin viljelyohjelmiin vuoroviljelyperiaatetta noudattaen, eikä se saisi johtaa kasvinviljelyn yksipuolistumiseen. Maatalouden monitoiminnallisuuden toteutuessa maaseutualueille voidaan luoda työpaikkoja. Kestävien viljelykäytänteiden takaamiseksi on laadittava selkeät ympäristökriteerit nestemäisten biopolttoaineiden tuotantoa varten. (16) Neuvosto hyväksyi 8 päivänä kesäkuuta 1998 ja 5 päivänä joulukuuta 2000 antamissaan päätöslauselmissa [6] uusiutuvia energialähteitä koskevan komission strategian ja toimintasuunnitelman ja pyysi erityisiä toimenpiteitä biopolttoaineiden alalla. [6] EYVL C 198, 24.6.1998, s. 1. (17) Komission vihreässä kirjassa "Energiahuoltostrategia Euroopalle" [7] asetetaan tavoitteeksi, että maantieliikenteessä korvataan 20 prosenttia perinteisistä polttoaineista vaihtoehtoisilla polttoaineilla vuoteen 2020 mennessä. [7] KOM(2000) 769 lopullinen. (18) Vaihtoehtoiset polttoaineet voivat saada markkinoilla jalansijaa ainoastaan, jos niitä on laajasti saatavilla ja ne ovat kilpailukykyisiä. (19) Euroopan parlamentti vaati 18 päivänä kesäkuuta 1998 antamassaan päätöslauselmassa [8], että biopolttoaineiden markkinaosuus kasvatetaan viidessä vuodessa 2 prosenttiin toteuttamalla toimenpidekokonaisuus, johon sisältyy verovapautus, taloudellinen tuki jalostusteollisuudelle sekä öljy-yhtiöiden velvoittaminen käyttämään tuotteissaan tiettyä vähimmäismäärää biopolttoainetta. [8] EYVL C 210, 6.7.1998, s. 215. (20) Se, millä tavalla kansallisilla ja yhteisön markkinoilla voidaan parhaiten kasvattaa biopolttoaineiden osuutta, riippuu resurssien ja raaka-aineiden saatavuudesta, biopolttoaineiden käytön edistämiseksi toteutettavasta kansallisesta ja yhteisön politiikasta sekä verojärjestelyistä. (21) Biopolttoaineiden käytön edistämiseen tähtäävä kansallinen politiikka ei saisi estää sellaisten polttoaineiden vapaata liikkumista, jotka ovat yhteisön lainsäädännössä säädettyjen yhdenmukaisten ympäristövaatimusten mukaisia. (22) Edistämällä biopolttoaineiden tuotantoa ja käyttöä voidaan edesauttaa energiariippuvuuden ja kasvihuonekaasupäästöjen vähentämistä. Biopolttoaineita voidaan lisäksi käyttää nykyisissä moottoriajoneuvoissa ja myydä nykyisen moottoriajoneuvopolttoaineiden jakelujärjestelmän kautta. Näin ollen ei tarvita kalliita investointeja infrastruktuuriin tai moottorien uudelleensuunnitteluun. (23) Suunnitellun toiminnan tavoitetta, joka on sellaisten yleisten periaatteiden käyttöönotto, jotka edellyttävät tietyn biopolttoaineiden vähimmäisosuuden kaupan pitämistä ja jakelua, ei voida riittävällä tavalla saavuttaa jäsenvaltioiden toimin, vaan se voidaan toiminnan laajuuden vuoksi saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Kyseisessä artiklassa vahvistetun suhteellisuusperiaatteen mukaisesti tässä direktiivissä ei ylitetä sitä, mikä on tämän tavoitteen saavuttamiseksi tarpeen. (24) Olisi edistettävä biopolttoaineiden ekologiseen kestävyyteen liittyvää tutkimusta ja teknologian kehittämistä. (25) Biopolttoaineiden käytön lisäämisen yhteydessä olisi tarkasteltava yksityiskohtaisesti ympäristö- sekä taloudellisia ja sosiaalisia vaikutuksia, jotta voitaisiin selvittää, onko järkevää lisätä biopolttoaineiden osuutta suhteessa perinteisiin polttoaineisiin. (26) Olisi huolehdittava siitä, että luetteloa biopolttoaineista ja uusiutuvaksi energialähteeksi laskettavasta osuudesta sekä aikataulua, joka koskee biopolttoaineiden käyttöönottoa liikennepolttoaineiden markkinoilla, olisi mahdollista muuttaa nopeasti sen mukaan kuin tekniikan kehitys sekä ensimmäisen vaiheen käyttöönoton ympäristövaikutuksista tehtävän arvioinnin tulokset sitä edellyttävät. Tässä yhteydessä olisi otettava huomioon myös muunlaiset biopolttoaineet, esimerkiksi puhdas kylmäpuristettu kasviöljy, kuten rypsiöljy, joita voidaan valmistaa ympäristöystävällisesti ja joiden sivutuotteet sisältävät lisäksi proteiinia ja sopivat näin ollen eläinten rehuksi. Lisäksi huomioon voitaisiin ottaa muita vaihtoehtoisia polttoaineita, kuten moottoriajoneuvojen polttoaineena käytettävä nestekaasu (LPG), nesteytetty maakaasu (LNG), dimetyylieetteri (DME) ja paineistettu maakaasu (CNG), joita käytetään jo liikennepolttoaineiden markkinoilla. (27) Olisi huolehdittava siitä, että kehitetään nopeasti laatustandardeja biopolttoaineille, joita käytetään moottoriajoneuvoissa puhtaina biopolttoaineina sekä sekoitettuina perinteisiin polttoaineisiin. Vaikka jätteiden biohajoava osa on hyödyllinen biopolttoaineiden lähde, laatustandardissa olisi otettava huomioon mahdolliset jätteissä olevat epäpuhtaudet, jotta ehkäistäisiin tiettyjen ainesosien aiheuttamat vauriot ajoneuvoille ja/tai näistä aineksista aiheutuvat päästöjen lisäykset. (28) Biopolttoaineiden käytön edistämisen olisi oltava sopusoinnussa toimitusvarmuus- ja ympäristötavoitteiden ja muiden niihin liittyvien politiikan tavoitteiden sekä jäsenvaltioissa toteutettavien toimenpiteiden kanssa. (29) Koska biopolttoaineiden käyttö tietyn rajan ylittävinä pitoisuuksina vaatii ajoneuvojen erityistä mukauttamista teknisten ja turvallisuusongelmien välttämiseksi, puhtaat biopolttoaineet ja sellaiset polttoainesekoitukset, joissa nykyisten ajoneuvojen sietämä biopolttoainepitoisuus ylittyy, on merkittävä selvästi ja näkyvästi jakelupisteissä. (30) Biopolttoaineiden kysyntä yhteisössä ja sen myötä muissa maissa voisi luoda uudet innovatiivisten maataloustuotteiden markkinat. (31) Koska tämän direktiivin täytäntöön panemiseksi tarvittavat toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [9] 2 artiklassa tarkoitettuja laajakantoisia toimenpiteitä, toimenpiteistä olisi päätettävä mainitun päätöksen 5 artiklassa säädettyä sääntelymenettelyä noudattaen, [9] EYVL 184, 17.7.1999, s. 23. OVAT ANTANEET TÄMÄN DIREKTIIVIN: 1 artikla Tässä direktiivissä säädetään, että tietty vähimmäisosuus kussakin jäsenvaltiossa liikennepolttoaineena käytettävästä dieselöljystä tai bensiinistä on korvattava biopolttoaineilla. 2 artikla 1. Tässä direktiivissä tarkoitetaan: a) 'biopolttoaineilla' nestemäisiä tai kaasumaisia liikenteessä käytettäviä polttoaineita, jotka tuotetaan biomassasta; b) 'biomassalla' maataloudesta (sekä kasvi- että eläinperäiset aineet mukaan lukien), metsätaloudesta ja niihin liittyviltä tuotannonaloilta peräisin olevien tuotteiden, jätteiden ja tähteiden biohajoavaa osaa sekä teollisuus- ja yhdyskuntajätteiden biohajoavaa osaa; c) 'energiasisällöllä' polttoaineen alempaa lämpöarvoa. 2. Biopolttoaineiksi katsotaan erityisesti liitteessä olevassa A osassa luetellut tuotteet. 3 artikla 1. Jäsenvaltioiden on huolehdittava siitä, että niiden markkinoilla myytävien biopolttoaineiden osuus energiasisällön perusteella laskettuna on viimeistään 31 päivänä joulukuuta 2005 vähintään 2 prosenttia kaikesta niiden markkinoilla liikennekäyttöön myydystä bensiinistä ja dieselöljystä ja että tätä osuutta kasvatetaan liitteessä olevassa B osassa esitetyn aikataulun mukaisesti. 2. Jäsenvaltioiden on esitettävä komissiolle yksityiskohtainen kertomus suunniteltujen toimenpiteiden ympäristövaikutuksista sekä erittely kustannuksista. Kertomuksessa on tarkasteltava ainakin seuraavia seikkoja: a. maankäyttö, b. viljelyintensiteetti c. torjunta-aineiden käyttö, d. vesistöjen suojelu, e. energiatehokkuus, f. potentiaaliset kasvihuonekaasupäästöt, g. poltto-ominaisuudet. Kertomus julkistetaan. 3. Jäsenvaltiot voivat edistää biopolttoaineiden tuotannon ja tuotantoa harjoittavien yritysten teknologista kehittämistyötä tutkimukseen, ympäristöön ja aluekehitykseen tarkoitettujen rahoitusvälineiden avulla. 4. Biopolttoaineita saadaan asettaa saataville: a) puhtaina biopolttoaineina tai korkeina pitoisuuksina kivennäisöljyjohdannaisissa liikennesovelluksia koskevien erityisten laatustandardien mukaisesti; b) kivennäisöljyjohdannaisiin sekoitettuina biopolttoaineina siten, että otetaan huomioon asianmukaiset eurooppalaiset standardit, joissa määritetään liikennepolttoaineita koskevat tekniset vaatimukset (EN 228 ja EN 590); c) biopolttoaineista saatavina nesteinä, kuten ETBE:nä (etyyli-tert-butyylieetteri), joiden biopolttoaineeksi laskettava osuus määritetään liitteessä olevassa A osassa. 5. Jäsenvaltioiden on seurattava, minkälaisia vaikutuksia aiheutuu käytettäessä dieselöljyä, johon on sekoitettu yli 5 prosenttia biopolttoainetta, ajoneuvoissa, joita ei ole varta vasten rakennettu tällaista käyttöä varten, sekä toteutettava tarvittaessa toimenpiteitä, joilla varmistetaan päästönormeja koskevan yhteisön lainsäädännön noudattaminen. 6. Jäsenvaltioiden on asetettava etusijalle biopolttoaineiden käytön edistäminen julkisessa ja joukkoliikenteessä. 7. Jäsenvaltioiden on toteuttamiensa toimenpiteiden yhteydessä otettava huomioon erityyppisten biopolttoaineiden kokonaisympäristötase ja edistettävä ensisijaisesti sellaisten biopolttoaineiden käyttöä, joiden ympäristötase on erittäin hyvä. 4 artikla 1. Jäsenvaltioiden on toimitettava ennen kunkin vuoden heinäkuun 1 päivää komissiolle kertomus 3 artiklassa ja liitteessä olevassa B osassa määritettyjen tavoitteiden saavuttamiseksi toteutetuista toimenpiteistä, liikennepolttoaineiden kokonaismyynnistä edellisen vuoden aikana ja biopolttoaineiden osuudesta tässä myynnissä. Ensimmäinen kertomus on toimitettava viimeistään 30 päivänä kesäkuuta 2004. 2. Jäsenvaltioiden on annettava julkisten elinten välityksellä kuluttajille tietoa biopolttoaineiden käyttömahdollisuuksista. 3. Komissio laatii viimeistään 31 päivänä joulukuuta 2006 ja tämän jälkeen joka toinen vuosi Euroopan parlamentille ja neuvostolle arviointikertomuksen jäsenvaltioissa saavutetusta edistymisestä biopolttoaineiden käytössä sekä senhetkiseen tilanteeseen ja biopolttoaineiden osuuden tulevaan lisäämiseen liittyvistä taloudellista näkökohdista ja ympäristövaikutuksista ja ottaa tässä yhteydessä huomioon 3 artiklan 2 kohdassa tarkoitetut kertomukset. Komissio kehittää tätä varten erityisen ympäristövaikutusten arviointimenetelmän, joka sisältää biopolttoaineiden käytön kattavan elinkaarianalyysin. Kertomuksessaan komissio kiinnittää erityistä huomiota ympäristönäkökohtiin, etenkin veden laadun vaihteluun, maaperän eroosioon, tuotantopanosten ja torjunta-aineiden käyttöön, luontotyyppien, eläimistön ja kasviston suojeluun sekä niiden biopolttoaineista aiheutuvien muutosten seurauksiin, jotka liittyvät biomassan tuotantoon. Kertomuksessa voidaan myös tarkastella mahdollisuutta ottaa ympäristönäkökohtien perusteella käyttöön eri biodieseltyyppien valikoiva verotus. Tarvittaessa komissio ehdottaa tämän kertomuksen perusteella Euroopan parlamentille ja neuvostolle uusia 3 artiklan ja liitteessä olevan B osantavoitteita biopolttoaineita varten ja ottaa mahdollisesti käyttöön biopolttoaineiden sekoitusosuutta koskevan vähimmäisvaatimuksen. 4. Biodiesel-lopputuotteiden, jotka on tarkoitettu polttoaineeksi ja jotka on valmistettu rasvahappoja esteröimällä, on oltava dieselmoottoreissa käytettäviksi tarkoitettuja rasvahapon metyyliestereitä (FAME) koskevan Euroopan standardointikomitean standardin prEN 14214 mukaisia. 5 artikla Tämän direktiivin liite saadaan mukauttaa tekniikan kehitykseen 6 artiklan 2 kohdassa tarkoitettua menettelyä noudattaen. Mainitussa liitteessä olevassa B osassa määritettyä aikataulua saadaan mukauttaa biopolttoaineteknologian teknisen kehityksen, markkinaosuuden kehittymisen sekä liikennevälineissä käytettyjen sovellusten huomioon ottamiseksi noudattaen 6 artiklan 2 kohdassa tarkoitettua menettelyä. Mukautettaessa liitettä ensimmäisen ja toisen kohdan mukaisesti on määritettävä ympäristövaatimukset biopolttoaineiden käytölle. Komissio voi jäsenvaltioiden 4 artiklan 1 kohdan mukaisesti antamien tietojen perusteella myöntää pyynnöstä luvan poiketa 3 artiklan ja liitteessä olevan B osan mukaisista tavoitteista niille jäsenvaltioille, joilla on erityisiä ongelmia tavoitteiden täyttämisessä. Nämä poikkeukset ovat voimassa enintään kaksi vuotta. Mainitun poikkeuksen saamisen edellytyksenä on, että jäsenvaltio esittää komissiolle toimintasuunnitelman, jossa se osoittaa, miten se aikoo saavuttaa asetetut tavoitteet sellaisina kuin niitä sovelletaan poikkeuksen voimassaolon päättyessä. Kullekin jäsenvaltiolle voidaan myöntää poikkeus ainoastaan kerran. 6 artikla 1. Komissiota avustaa neuvoston päätöksen 1999/21/EY, Euratom [10], 4 artiklan 2 kohdalla perustettu komitea. [10] EYVL L 7, 13.1.1999, s. 16. 2. Viitattaessa tähän kohtaan sovelletaan päätöksen 1999/468/EY 5 artiklassa säädettyä sääntelymenettelyä ja otetaan huomioon mainitun päätöksen 7 ja 8 artikla. 3. Päätöksen 1999/468/EY 5 artiklan 6 kohdassa säädetty määräaika on kolme kuukautta. 7 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä joulu- kuuta 2004. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltiot säätävät siitä, miten viittaukset tehdään. 2. Jäsenvaltioiden on annettava komissiolle tiedoksi kansalliset säädökset, jotka ne antavat tämän direktiivin soveltamisalaan kuuluvista kysymyksistä. 8 artikla Tämä direktiivi tulee voimaan kahdentenakymmenentenä päivänä sen jälkeen kun se on julkaistu Euroopan yhteisöjen virallisessa lehdessä. 9 artikla Tämä direktiivi on osoitettu kaikille jäsenvaltioille. Tehty Brysselissä Euroopan parlamentin puolesta Neuvoston puolesta Puhemies Puheenjohtaja LIITE A. Esimerkkejä mahdollisista biopolttoaineista ja uusiutuvaksi energialähteeksi laskettava osuus 'Bioetanoli': etanoli, joka tuotetaan biomassasta ja/tai jätteiden biohajoavasta osasta käytettäväksi biopolttoaineena; 'Biodiesel': diesellaatuinen nestemäinen polttoaine, joka tuotetaan biomassasta, mukaan luettuina renderointilaitoksista peräisin olevat eläinrasvat ja tali, tai käytetyistä paistoöljyistä rasvahapon metyyliestereitä (FAME) koskevan standardin prEN 14214 mukaisesti käytettäväksi biopolttoaineena; 'Biokaasu': maakaasun laatuiseksi puhdistettavissa oleva polttokaasu, joka tuotetaan anaerobisen mädätyksen avulla biomassasta ja/tai jätteiden biohajoavasta osasta käytettäväksi biopolttoaineena; 'Biometanoli': metanoli, joka tuotetaan biomassasta ja/tai jätteiden biohajoavasta osasta käytettäväksi biopolttoaineena; 'Biodimetyylieetteri': dimetyylieetteri, joka tuotetaan biomassasta ja/tai jätteiden biohajoavasta osasta käytettäväksi biopolttoaineena; Biovety': vety, joka tuotetaan biomassasta ja/tai jätteiden biohajoavasta osasta käytettäväksi biopolttoaineena; 'BioETBE' (etyyli-tert-butyylieetteri): bioetanolin pohjalta tuotettu ETBE. Biopolttoaineeksi laskettava tilavuusprosentti bioETBE:stä on 45 %. B. Myydyn biopolttoaineen vähimmäisosuus myydyn bensiinin ja dieselöljyn määrästä >TAULUKON PAIKKA>